Acțiune introdusă la 29 decembrie 2023 – Fincantieri NexTech SpA/Comisia
(Cauza T-1191/23)
Limba de procedură: engleza
Părțile
Reclamantă: Fincantieri NexTech SpA (Milano, Italia) (reprezentanți: F. Di Gianni, A. Scalini și I. Salvatore, avocați)
Pârâtă: Comisia Europeană
Concluziile
Reclamanta solicită Tribunalului:
anularea deciziei Comisiei notificate la 20 octombrie 2023 [Ares (2023) 7165725] de respingere a Propunerii nr. 101121451 – „NESSOS” (Networked sonars System Of Systems) privind Cererea de propuneri EDF 2022 RA și de confirmare a concluziilor raportului de sinteză a evaluării din 23 iunie 2023;
obligarea Comisiei la plata cheltuielilor de judecată.
Motivele și principalele argumente
În susținerea acțiunii, reclamanta invocă trei motive.
Primul motiv, întemeiat pe săvârșirea de către Comisie a unei erori vădite de apreciere în evaluarea interacțiunii dintre proiectele NESSOS și SWAT SHOAL, întrucât a considerat că aceste proiecte sunt interdependente, deși sunt autonome și independente.
Al doilea motiv, întemeiat pe faptul că Comisia a săvârșit o eroare vădită de apreciere în evaluarea propunerii reclamantei în raport cu criteriul 5 (crearea unei cooperări transfrontaliere), întrucât decizia Comisiei în această privință este ilogică și contradictorie.
Al treilea motiv, întemeiat pe încălcarea de către Comisie a articolului 12 litera (f) din Regulamentul (UE) 2021/6971 în evaluarea propunerii pe baza criteriului 6 (calitatea și eficiența execuției), întrucât a acordat importanță gradului de participare a IMM-urilor la proiect în raport cu acest criteriu, deși acest element nu ar fi trebuit să joace niciun rol în această evaluare.
____________
1 Regulamentul (UE) 2021/697 al Parlamentului European și al Consiliului din 29 aprilie 2021 de instituire a Fondului european de apărare și de abrogare a Regulamentului (UE) 2018/1092 (JO 2021, L 170, p.149).